Die Taurides is ’n meteoorreën wat verbind word met Komeet 2P/Encke, of Encke se Komeet. Hulle word so genoem vanweë hul uitstralingspunt wat in die sterrebeeld Bul (Taurus) lê. Encke en die Taurides is vermoedelik oorblyfsels van ’n baie groter komeet wat oor die afgelope 20 000 tot 30 000 jaar verbrokkel het. Dié stroom deeltjies is die grootste in die binneste Sonnestelsel. Omdat die stroom taamlik versprei is, duur dit verskeie weke vir die Aarde om daardeur te beweeg en hou die meteoorreën baie lank aan in vergelyking met ander reëns. Die Taurides bestaan ook uit swaarder materiaal: klippies in plaas van stof. Die Taurides kom voor teen sowat 5 meteore per uur; hulle beweeg stadig deur die lug teen sowat 27 km per sekonde. Die groter dele kan boliede veroorsaak wat helderder as die volmaan is en rookstrepe agterlaat. Vanweë swaartekragversteurings deur ander planete, veral Jupiter, het die Taurides mettertyd versprei en bestaan daar aparte segmente, die Noordelike Taurides (NTA) en Suidelike Taurides (STA). Laasgenoemde is aktief van omtrent 10 September tot 20 November en eersgenoemde van omtrent 20 Oktober tot 10 Desember.